เผยฟินเทค10รายยื่นทดสอบกับธปท.
ธปท.เผยแซนด์บ็อกซ์ มีผู้ให้บริการทางการเงินผ่านเทคโนโลยีใหม่สนใจเข้าทดสอบ 10 ราย
12 ม.ค. 2560

ธปท.เผยแซนด์บ็อกซ์ มีผู้ให้บริการทางการเงินผ่านเทคโนโลยีใหม่สนใจเข้าทดสอบ 10 ราย
น.ส.สิริธิดา พนมวัน ณ อยุธยา ผู้ช่วยผู้ว่าการ สายนโยบายระบบการชำระเงินและเทคโนโลยีทางการเงิน ธนาคารแห่งประเทศไทย (ธปท.) เปิดเผยว่า หลัง ธปท.ออกประกาศแนวปฏิบัติการเข้าร่วมทดสอบและพัฒนานวัตกรรมที่นำเทคโนโลยีใหม่มาสนับสนุนการให้บริการทางการเงิน (Regulartory Sandbox) เมื่อวันที่ 22 ธ.ค. 2559 ที่ผ่านมา เพื่อเพิ่มความสะดวกและรวดเร็วในใช้บริการทางการเงินแก่ประชาชนผู้บริโภคมากขึ้นนั้น มีผู้พัฒนาเทคโนโลยีใหม่ๆ แสดงความสนใจนำผลิตภัณฑ์ทางการเงินเข้ามาร่วมทดสอบให้บริการจริงๆ กับ ธปท.แล้วประมาณ 10 ราย
"ขณะนี้เปิดให้ยื่นขอให้บริการจริงแล้ว โดยจะพิจารณาให้เสร็จภายใน 45 วัน ซึ่งเกณฑ์การทดสอบจะยืดหยุ่นให้มาก เพราะต้องการสนับสนุนบริการใหม่ๆ ที่ใช้เทคโนโลยีและนวัตกรรมใหม่ๆ รวมถึงสนับสนุนให้เกิดสตาร์ทอัพ ทั้งนี้เปิดให้เฉพาะนิติบุคคลที่ จดทะเบียนในประเทศไทยก่อน" น.ส. สิริธิดา กล่าว
นอกจากนี้ ธปท.จะผลักดันเปิดให้บริการระบบพร้อมเพย์ที่จะโอนเงินระหว่างบุคคลถึงบุคคลให้เร็วที่สุด แต่ไม่ยืนยันว่าจะทันภายในเดือน ม.ค.นี้ หรือไม่ แต่คาดว่าจะทันภายในไตรมาสแรกปีนี้แน่นอน